Tabajdi: a magyar-román alapszerződés lényegében védhatalmi státust jelent | ERDON
A Magyarország és Románia közötti alapszerződés gyakorlatilag védhatalmi státust ad Magyarországnak a Románia területén élő magyarság fölött – írja pénteki közleményében Tabajdi Csaba, a Magyar Szocialista Párt európai parlamenti (EP-) küldöttségének vezetője, aki szerint feszültséget okoz a román-magyar viszonyban a Tőkés László ellen indított eljárás.
Tabajdi szerint a román és a magyar nép jószomszédi kapcsolata azt igényli, hogy a román szociáldemokrata kormány tanúsítson önmérsékletet, és zárja le a Tőkés László ellen folytatott méltatlan eljárást. A szocialista politikus szerint e nélkül is éppen elég nagy a feszültség a két ország között “a román és magyar szélsőséges-nacionalista erők tevékenysége miatt”.
“A román nép nem feledheti Tőkés László elvitathatatlan történelmi érdemeit az 1989-es romániai forradalom kirobbantásában. Bár alapvetően más a felfogásom a kisebbségpolitikáról, nemzetpolitikáról, sok esetben nem értek egyet Tőkés László emberi hozzáállásával, méltánytalannak és megalapozatlannak tartom azonban az ellene folyó eljárást” – áll ki a parlamenti patkó másik oldalán ülő Tőkés védelmében Tabajdi. A néppárti politikus kijelentései ráadásul szerinte el sem érik azt a szintet, ami miatt meg kellene fosztani őt a Románia Csillaga lovagi fokozatától.
“A feszültséget nem növelni, hanem csökkenteni kellene, amely alapja a normális magyar-román együttélésnek. A romániai magyarok érdekében megbékélésre kész demokratikus pártok együttműködésére van szükség mind Magyarországon, mind Romániában” – szögezi le a szocialista politikus, aki az EP kisebbségekkel foglalkozó frakcióközi munkacsoportjának elnöke is egyben.
A politikus azt írja, annak idején egyik szerzője volt a Magyarország és Románia között kötött alapszerződésnek, amely szerinte lényegében tartalmazza a Tusnádfürdőn idén elhangzott követeléseket, biztosítja Magyarország anyaországi jogosítványait, kvázi védhatalmi státusát a romániai magyarság érdekében. Fontos az is, hogy az alapszerződés nem zárja ki a kisebbségek kollektív jogait, valamint a különböző autonómiaformákat – húzza alá Tabajdi.
“Az alapszerződésben foglaltak betartása, valamint a magyar és román demokratikus pártok együttműködése hozzájárulna az évszázados konfliktusok utáni megbékéléshez, a közép-európai régió közös európai jövőjéhez. Fontos lenne, hogy a magyar-román viszonyt ne a jövő évi romániai elnökválasztás határozza meg” – zárja közleményét az MSZP EP-küldöttségének vezetője.
Címkék: Tabajdi Csaba, Tőkés László